Broj: 711-I-406-P-11-20/21-06-11

Zagreb, 12. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **povodom neanonimne prijave podnesene protiv dužnosnika Marina Pernjaka, općinskog načelnika Općine Kolan i Josipa Zubovića, zamjenika općinskog načelnika Općine Kolan,** na 115. sjednici, održanoj dana 12. veljače 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Marina Pernjaka, općinskog načelnika Općine Kolan i Josipa Zubovića, zamjenika općinskog načelnika Općine Kolan, povodom navoda da je dužnosnik Josip Zubović zaposlen u trgovačkom društvu u vlasništvu sina osobe od koje je dužnosnik Marin Pernjak kupovao brod, a za što je zatraženo i dano Mišljenje Povjerenstva Broj: 711-I-113-M-168/19-02-18 od 7. siječnja 2019.g., neće se pokrenuti, s obzirom da iz prikupljenih podataka i dokumentacije ne proizlazi da su navodi iz zaprimljene prijave od 20. siječnja 2020.g. osnovani, odnosno da bi postupanjem ili propustom navedenih dužnosnika u predmetnom slučaju došlo do moguće povrede odredbi ZSSI-a.**

Obrazloženje

Povjerenstvo je dana 20. siječnja 2020.g. zaprimilo neanonimnu prijavu podnesenu protiv dužnosnika Marina Pernjaka, općinskog načelnika Općine Kolan, i Josipa Zubovića, zamjenika općinskog načelnika Općine Kolan, koja je u ulaznoj pošti Povjerenstva zaprimljena pod brojem: 711-U-280-P-11/20-01-2 te je povodom iste otvoren predmet pod brojem: P-11/20. U prijavi se dostavlja novinski članak naslova „Načelnik Kolana pitao može li kupiti brod vlasnika čiji otac posluje s Općinom“, objavljen u Zadarskom listu dana 13. siječnja 2020.g. te se navodi kako je općinski načelnik Marin Pernjak sve lijepo objasnio Povjerenstvu, ali nije naveo činjenicu da njegov zamjenik Josip Zubović radi u firmi koja se navodi u predmetnom članku. Podnositelj zaključuje da ako je to tako onda je zamjenik općinskog načelnika Josip Zubović u sukobu interesa, a isto tako u sukobu interesa je i općinski načelnik Marin Pernjak, jer bez natječaja daje poslove firmi, od koje kupuje brod.

Dana 8. prosinca 2020.g. zaprimljena je i dopuna prijave u kojoj se u bitnom ponavljaju navodi iz prijave, uz specifikaciju kako je društvo u kojem je dužnosnik Josip Zubović navodno zaposlen OPTIMA GRADNJA d.o.o. iz Novalje, čiji vlasnik Tomislav Šuljić je ujedno vlasnik još nekih tvrtki koje posluju s Općinom Kolan.

Člankom 3. stavkom 1. točkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Marin Pernjak obnaša dužnost općinskog načelnika Općine Kolan od 13. lipnja 2017.g., dok Josip Zubović obnaša dužnost zamjenika općinskog načelnika Općine Kolan od 26. svibnja 2017.g. Stoga su Marin Pernjak i Josip Zubović, povodom obnašanja navedenih dužnosti, obvezni postupati sukladno odredbama ZSSI.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Novinski članak kojeg je podnositelj naveo u prijavi referira se na Mišljenje koje je Povjerenstvo dalo na 74. sjednici, održanoj dana 7. siječnja 2019.g., pod brojem: 711-I-113-M-168/19-02-18, na zahtjev dužnosnika Marina Pernjaka. U navedenom aktu Povjerenstvo je dalo mišljenje da, sukladno odredbama ZSSI-a, nema zapreke da dužnosnik Marin Pernjak, općinski načelnik Općine Kolan, osobno kupi rabljeni brod, po tržišnoj cijeni i uz nespornu isplatu cjelokupne kupoprodajne cijene, od fizičke osobe čiji sin je vlasnik i direktor trgovačkog društva od kojeg je Općina Kolan povremeno nabavljala građevinske radove. Naime, dužnosnik Marin Pernjak je u predmetnom zahtjevu za davanjem mišljenja naveo da želi kupiti brod od vlasnika koji je otac osobe koja je vlasnik i direktor trgovačkog društva OPTIMA GRADNJA d.o.o. iz Novalje, a koje je Općina Novalja kao naručitelj povremeno angažirala radi izvođenja građevinskih radova. Povjerenstvo je zaključilo da odredbe ZSSI-a ne upućuju odnosno ne ograničavaju dužnosnike u pogledu mogućnosti sklapanja kupoprodajnih ugovora radi stjecanja osobne imovine, već Povjerenstvo, ako zaključi da neki poslovni ili drugi osobni odnos s nekom osobom ima takva obilježja da kod dužnosnika izaziva osobnu ovisnost ili osjećaj obveze odnosno interesnu povezanost koja utječe ili može utjecati na nepristranost prilikom izvršavanja određenih radnji u obnašanju dužnosti, a koje se tiču te druge osobe, tada daje upute dužnosniku kako upravljati takvom situacijom u svrhu zaštite javnog interesa u obnašanju dužnosti. U konkretnoj situaciji, pod uvjetom da se doista radi o kupnji po realnoj tržišnoj cijeni, koju će dužnosnik isplatiti prodavatelju u cijelosti, Povjerenstvo smatra da takva kupoprodaja, kao jednokratni dvostranoobvezni pravni posao jednake vrijednosti činidaba ne stvara kod dužnosnika sam po sebi odnos ovisnosti ili obveze odnosno interesnu povezanost prema prodavatelju. Stoga nema osnove smatrati niti da bi zbog ove okolnosti dužnosnik bio ubuduće pristran prema trgovačkom društvu u vlasništvu sina prodavatelja.

Povjerenstvo je u svrhu provjere navoda iz zaprimljene prijave te utvrđivanja postoje li okolnosti koje ukazuju na moguću povredu odredbi ZSSI-a pribavilo relevantne podatke i dokumentaciju.

Uvidom u podatke sudskog registra Trgovačkog suda u Rijeci za trgovačko društvo OPTIMA GRADNJA d.o.o. iz Novalje, OIB: 98766555658, utvrđeno je da je jedini član i osnivač te direktor društva Tomislav Šuljić.

Nadalje, uvidom u Izvješća o imovinskom stanju dužnosnika Josipa Zubovića, podnesena Povjerenstvu 21. svibnja 2020.g. i 16. studenog 2020.g., utvrđeno je kako je dužnosnik Povjerenstvu prijavio da dužnost zamjenika općinskog načelnika obnaša kao volonter, a da je zaposlen u trgovačkom društvu PROJEKT MOD d.o.o.

Na traženje Povjerenstva, Hrvatski zavod za mirovinsko osiguranje se dopisom, KLASA: 140-01/20-35/157 URBROJ: 341-99-11/1-20-2 od 17. studenog 2020.g., očitovalo da je uvidom u bazu podataka utvrđeno kako dužnosnik Josip Zubović, zamjenik općinskog načelnika u razdoblju od 1. rujna 2007.g. do 15. svibnja 2018.g. nije imao evidentiranih prijava na mirovinsko osiguranje, a od 16. svibnja 2018.g. nadalje je zaposlen u punom radnom vremenu u društvu PROJEKT MOD d.o.o.

Uvidom u podatke sudskog registra Trgovačkog suda u Zagrebu za trgovačko društvo PROJEKT MOD d.o.o., OIB: 28161928201, utvrđeno je da je jedini član i osnivač te direktor društva Zlatko Ovanin, odnosno utvrđeno je da društva OPTIMA GRADNJA d.o.o. i PROJEKT MOD d.o.o. nisu vlasnički povezana.

Člankom 1. stavkom 2. ZSSI-a propisano je da je svrha toga Zakon sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo napominje kako je u vezi predmetne situacije prethodno dalo mišljenje Broj: 711-I-113-M-168/19-02-18 od 7. siječnja 2019.g. koje se ranije spominje.

Provjerom navoda iz zaprimljene prijave utvrđeno je da su navodi iz prijave kako dužnosnik Josip Zubović, zamjenik općinskog načelnika Općine kolan, radi u društvu OPTIMA GRADNJA d.o.o. neosnovani. Slijedom navedenog, nisu utvrđene nove okolnosti u vezi predmetne situacije za koju je dužnosnik Marin Pernjak tražio mišljenje Povjerenstva, odnosno nije utvrđeno da bi postupanjem ili propustom prijavljenih dužnosnika u predmetnom slučaju došlo do moguće povrede odredbi ZSSI-a.

Slijedom navedenog, donesena je Odluka kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Marin Pernjak, elektroničkom dostavom
2. Dužnosnik Josip Zubović, elektroničkom dostavom
3. Objava na internetskoj stranici Povjerenstva
4. Pismohrana